Utin jääkärirykmentti

Utin jääkärirykmentti (UTJR) on Suomen puolustusvoimien erikoisjoukkojen ja helikopterialan joukko-osasto, joka sijaitsee Utissa Kouvolan Valkealassa.
Historia.
Laskuvarjojääkärikoulu (LJK) toimi itsenäisenä Pääesikunnan alaisena joukko-osastona Utissa lähellä Kouvolaa vuoden 1996 loppuun asti. Se perustettiin kokeilukokoonpanossa 1.2.1962 ja vakinaistettiin kuukautta myöhemmin. Koulun perinteet ulottuvat marraskuussa 1943 perustettuun Erillinen pataljoona 4:ään (ErP 4), joka tunnettiin Päämajan kaukopartio-osastona. Koulun tehtävänä oli kouluttaa vapaaehtoisista varusmiehistä laskuvarjohyppytaitoisia kaukotiedustelijoita, sissejä ja sissiradisteja sekä antaa hyppykoulutusta muualla palvelevalle kantahenkilökunnalle. Alan kehityksen seuranta ja välineiden kehitystyö kuului myös LJK:lle. Utin jääkärirykmentti (UTJR) perustettiin 1.1.1997 yhdistämällä Laskuvarjojääkärikoulu, Sotilaspoliisikoulu sekä Ilmavoimista siirretty Helikopterilentue, joka organisoitiin vuonna 2001 Helikopteripataljoonaksi. Laskuvarjojääkäri- ja sotilaspoliisikoulusta muodostettiin Erikoisjääkäripataljoona vuonna 2005, johon asti Laskuvarjojääkärikoulu toimi UTJR:n sisällä alkuperäisellä nimellään.
Kokoonpano.
Joukko-osasto koostuu rykmentin esikunnasta, Helikopteripataljoonasta (HEKOP), Erikoisjääkäripataljoonasta (ERIKJP) sekä Tukipataljoonasta.
Erikoisjääkäripataljoona jakautuu kahteen perusyksikköön, Laskuvarjojääkärikomppaniaan ja Erikoisjääkärikomppaniaan. Laskuvarjojääkärikomppania kouluttaa varusmiehistä nimensä mukaisesti laskuvarjojääkäreitä tiedustelutehtäviin ja iskuosastotoimintaan. Erikoisjääkärikomppania vastaa puolestaan puolustusvoimien palkatun henkilökunnan erikoisjoukkokoulutuksesta.
Helikopteripataljoonan vastuulla on puolustusvoimien helikopteritoiminnan edellyttämän miehistön kouluttaminen ja lentovalmiuden ylläpito. Pataljoona suorittaa myös puolustusvoimien palvelulentoja ja antaa virka-apua muille viranomaisille. Helikopteripataljoona koostuu erikoisjoukkotoimintaa tukevasta korkean valmiuden 1. helikopterikomppaniasta, lentokoulutukseen ja valtakunnalliseen toimintaan keskittyvästä 2. helikopterikomppaniasta, sekä helikopterien huollosta vastaavasta lentoteknisestä komppaniasta.
Tukipataljoona sisältää varusmieskoulutusta järjestävän tukikomppanian, sekä varuskunnan huoltokeskuksen. Tukikomppania kouluttaa varusmiehiä varuskunnallisiin tukitehtäviin, kuten esimerkiksi sotilaspoliiseiksi, kuljettajiksi, keittäjiksi ja kirjureiksi.
Perinteet.
Utin jääkärirykmentti vaalii sodanaikaisen Päämajan kaukopartio-osasto Erillinen pataljoona 4:n, itsenäisen Laskuvarjojääkärikoulun (LjK) sekä puolustusvoimien helikopteri- ja sotilaspoliisitoiminnan perinteitä. Rykmentin vuosipäivä on 10. toukokuuta. Joukko-osaston kunniamarssi on Jean Sibeliuksen säveltämä ja Josef Wecksellin sanoittama "Elon taistohon käy". Perinteiden vaalimiseen osallistuvat kaksi kiltaa, Laskuvarjojääkärikilta ja Helikopterikilta. Varuskunnassa on aikaisemmin toiminut myös ilmavoimiin kuulunut Kuljetuslentolaivue (KuljLLv), joka ennen helikoptereiden siirtymistä maavoimille operoi kuljetuskone- ja helikopterikalustolla. Laskuvarjopudotukset hoitaneet kuljetuskoneet kuuluivat Kuljetuslentolaivueeseen. 
Utin jääkärirykmentissä on perinnetila myös Erillinen pataljoona 4:n muiston vaalimiseksi. Tilassa on mm. Päämajan kaukopartioiden käyttämä Kyynel-radio M11.